Man sterf, 4 beseer toe voertuig rolFoto: ER24 ŉ Man is dood en vier ander mense, onder wie twee kinders, is beseer toe ŉ voertuig Vrydagoggend op die N8 naby Petrusburg in die Vrystaat gerol het. Russel Meiring, woordvoerder van ER24, sê paramedici het omstreeks 10:40 by die toneel opgedaag. Daar het hulle die wrak van die voertuig langs die pad aangetref, met die bestuurder nog in die motor vasgekeer. Twee volwassenes en twee kinders het buite die motor gelê. “Paramedici het die bestuurder in die voertuig ondersoek en gevind dat hy veelvuldige beserings opgedoen het. Hy is dood verklaar,” sê Meiring. Die vier mense buite die voertuig het verskeie beserings opgedoen wat van gering tot kritiek gewissel het. Die beseerdes is op die toneel gestabiliseer voordat hulle na hospitale gehaas is. Volgens Meiring was een van die kinders in só ŉ ernstige toestand dat die kind per helikopter na Mediclinic Bloemfontein geneem moes word. Die oorsaak van die ongeluk word ondersoek.